
Text rozhodnutia
Súd: Krajský súd Nitra Spisová značka: 25CoE/139/2015 Identifikačné číslo súdneho spisu: 4608200746 Dátum vydania rozhodnutia: 27. 01. 2016 Meno a priezvisko sudcu, VSÚ: JUDr. Lýdia Gálisová ECLI: ECLI:SK:KSNR:2016:4608200746.2 Uznesenie Krajský súd v Nitre, v exekučnej veci oprávneného: Sociálna poisťovňa Bratislava so sídlom v Bratislave, Bratislava, 29. augusta 8-10, IČO: 30 807 484, vo veci pobočky Topoľčany, Nám. M. R. Štefánika 2269/18, proti povinnému: MALVI, s.r.o., so sídlom 958 01 Partizánske, Malá Okružná 938/20, o vymoženie 444,13 eura s príslušenstvom, o odvolaní oprávneného proti uzneseniu Okresného súdu Topoľčany z 15. augusta 2014 pod č.k. 7Er/77/2008-14, takto r o z h o d o l : Odvolací súd napadnuté uznesenie súdu prvého stupňa p o t v r d z u j e . o d ô v o d n e n i e : Napadnutým uznesením súd prvého stupňa zastavil exekúciu, uložil oprávnenému povinnosť zaplatiť súdnemu exekútorovi náhradu trov exekúcie v sume 69,29 eura a rozhodol, že žiaden z účastníkov nemá právo na náhradu trov konania. Vychádzal zo skutočnosti, že súdny exekútor na základe návrhu a exekučného titulu požiadal o udelenie poverenia na vykonanie exekúcie, ktoré mu súd udelil dňa 01.02.2008. Podaním doručeným tamojšiemu súdu dňa 13.08.2014 žiadal exekúciu zastaviť, pretože povinný bol ex offo vymazaný z obchodného registra a žiadal priznať trovy exekúcie. Z výpisu z obchodného registra zistil, že právoplatným uznesením bol povinný zrušený bez likvidácie. Pri rozhodovaní vychádzal z ustanovení § 103, § 104 ods. 1, § 107 ods. 4 Občianskeho súdneho poriadku, § 57 ods. 2, § 58 ods. 1, § 57 ods. 1 písm. h) Exekučného poriadku. Dospel k záveru, že ak je príčinou zániku povinného nedostatok jeho majetku, exekučný súd ju zastaví nie preto, že je tu iný dôvod, pre ktorú nemožno exekúciu vykonať (§ 57 ods. 1 písm. g/ Exekučného poriadku), ale preto, že majetok povinného nestačí ani na náhradu trov exekúcie (§ 57 ods. 1 písm. h/ Exekučného poriadku), pričom prihliadol na uznesenie Najvyššieho súdu SR z 15. augusta 2012, sp.zn. 6 M Cdo 13/2012 a uznesenie z 11. októbra 2012, sp.zn. 3 M Cdo 13/2011. Navrhovateľ podal proti tomuto uzneseniu v zákonnej lehote odvolanie, domáhajúc sa ním jeho zrušenia. Dôvodil, že vzhľadom na stratu spôsobilosti povinného byť účastníkom konania, má za to, že exekúcia mala byť vyhlásená za neprípustnú a následne zastavená podľa § 57 ods. 1 písm. g) Exekučného poriadku. Výrok Okresného súdu Topoľčany č.k. 7Er/77/2008-14, ktorým bola zastavená exekúcia s poukazom na ustanovenie § 57 ods. 1 písm. h) vychádza z nesprávneho právneho posúdenia veci, pokiaľ by súd posudzoval dôvod na zastavenie exekúcie podľa § 57 ods. 1 písm. h) Exekučného poriadku, tento dôvod musel byť daný v čase rozhodnutia súdu, to znamená v čase keď existoval ešte povinný, ktorého majetok nepostačuje ani na úhradu trov exekúcie. Ďalej nesúhlasil s uložením mu povinnosti nahradiť trovy exekúcie a s výškou trov exekúcie. Súdna exekútorka JUDr. Beatrix Vargová sa k podanému odvolaniu písomne vyjadrila. Uviedla, že prvostupňový súd správne posúdil dôvod zastavenia exekúcie, ktorým bola nemajetnosť povinného a nie zavinenie oprávneného. V tomto exekučnom konaní povinný zanikol výmazom z OR. Zániku povinného a jeho strate spôsobilosti na právne úkony predchádzala teda skutočnosť, že dlžník je nemajetný a preto práve nedostatok majetku bol v príčinnej súvislosti s jeho zánikom. Navrhla preto, aby odvolací súd napadnuté uznesenie potvrdil. Krajský súd v Nitre, ako súd odvolací (§ 10 ods. 1), viazaný rozsahom a dôvodmi odvolania (§ 212 ods. 1 OSP), prejednal odvolanie oprávneného bez nariadenia odvolacieho pojednávania podľa § 214 ods. 2 OSP a dospel k záveru, že odvolanie oprávneného nie je dôvodné. V preskúmavanej veci z obsahu spisu vyplýva, že oprávnený svojim návrhom požiadal dňa 28.01.2008 súdnu exekútorku JUDr. Beatrix Vargovú, so sídlom Exekútorského úradu v Nitre, Štefánikova 49, o vykonanie exekúcie voči povinnému na vymoženie sumy 444,13 eura (13.380 Sk) s príslušenstvom. Za exekučný titul označil vykonateľné rozhodnutie Sociálnej poisťovne, pobočky Topoľčany - rozhodnutie č. 700-1510521107-GC04/07 vydané dňa 27.09.2007, ktoré nadobudlo právoplatnosť a vykonateľnosť dňa 02.11.2007. Vyššie označená súdna exekútorka doručila súdu prvého stupňa dňa 31.01.2008 žiadosť o udelenie poverenia na vykonanie exekúcie, ku ktorej pripojila i návrh na vykonanie exekúcie a exekučný titul. Následne ju súd prvého stupňa dňa 01.02.2008 poveril vykonaním predmetnej exekúcie. Písomným podaním, doručeným súdu prvého stupňa dňa 13.08.2014 súdna exekútorka navrhla zastaviť exekúciu z dôvodu, že povinný bol ex offo dňa 27.06.2014 vymazaný z obchodného registra. Zároveň si vyčíslila trovy exekúcie. Podľa výpisu z obchodného registra, uznesením Okresného súdu Trenčín zo dňa 27.02.2014 č.k. 28 CbR 121/2012-25, právoplatným dňa 27.03.2014, bola obchodná spoločnosť Malvi, s.r.o. zrušená bez likvidácie a dňa 26.06.2014 vymazaná z obchodného registra. Preskúmavaným uznesením súd prvého stupňa návrhu súdnej exekútorky vyhovel a predmetnú exekúciu zastavil. Podľa § 57 ods. 1 písm. h) Exekučného poriadku, exekúciu súd zastaví, ak majetok povinného nestačí ani na úhradu trov exekúcie. Ak sa v priebehu exekúcie zistí, že povinný nemá majetok, ktorý by postačoval na úhradu trov exekúcie, je takéto zistenie dôvodom zastavenia exekúcie podľa ust. § 57 ods. 1 písm. h) Exekučného poriadku, pričom iný dôvod zastavenia exekúcie tu nie je ani v prípade, keď povinný, ktorý je právnickou osobou zanikne výmazom z obchodného registra bez právneho nástupcu. Zánik povinného a strata jeho právnej spôsobilosti je totiž v takomto prípade dôsledkom jeho nemajetnosti a práve táto skutočnosť je v príčinnej súvislosti s jeho zánikom. V tomto smere odvolací súd poukazuje i na ustálenú judikatúru Najvyššieho súdu Slovenskej republiky. Uznesením zo dňa 25.10.2012 sp. zn. 4 M Cdo 17/2011 najvyšší súd zaujal stanovisko, podľa ktorého ak je príčinou zániku povinného nedostatok jeho majetku, exekučný súd zastaví exekúciu nie preto, že je tu iný dôvod, pre ktorý exekúciu možno vykonať (§ 57 ods. 1 písm. g) Exekučného poriadku), ale preto, že majetok povinného nestačí ani na úhradu trov exekúcie (§ 57 ods. 1 písm. h) Exekučného poriadku). Obdobné závery zaujal najvyšší súd i vo svojich rozhodnutiach zo dňa 24.11.2011 sp.zn. 3 M Cdo 10/2011, zo dňa 30.04.2012 sp.zn. 6 M Cdo 7/2012, zo dňa 29.03.2007 sp.zn. 4 M Cdo 14/2006, zo dňa 09.02.2012 sp.zn. 3 M Cdo 15/2011. Za situácie, že povinný bol vymazaný z obchodného registra z dôvodu, že nemal obchodný majetok, t.j. v dôsledku nedostatku majetku bol zrušený bez likvidácie, súd prvého stupňa správne zastavil exekúciu podľa § 57 ods. 1 písm. h) Exekučného poriadku. Z vyššie uvedených dôvodov odvolací súd uznesenie súdu prvého stupňa v napadnutej zastavujúcej časti ako vecne správne podľa § 219 ods. 1 OSP potvrdil. O odvolaní oprávneného proti výroku o náhrade trov konania odvolací súd nerozhodoval. V danej veci ide totiž o rozhodnutie podľa § 57 Exekučného poriadku vydanom vyššou súdnou úradníčkou, o ktorom doposiaľ nerozhodol sudca, a preto v zmysle ust. § 202 ods. 2, § 374 ods. 4 OSP a § 58 ods. 6, § 243b ods. 1, 3 Exekučného poriadku je potrebné v konaní aplikovať právne predpisy účinné od 1. novembra 2013, nepripúšťajúce proti výroku o náhrade trov konania v rozhodnutí podľa § 57 Exekučného poriadku odvolanie. Za situácie, že v intenciách § 374 ods. 4 OSP bola splnená i podmienka podania odvolania včas a oprávnenou osobou, zo zákona tak došlo k zrušeniu napadnutého rozhodnutia vo výroku o náhrade trov konania a vo veci opätovne rozhodne sudca. Toto rozhodnutie bolo prijaté odvolacím senátom pomerom hlasov 3 : 0. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4608200746.2 (dáta aktuálne k 11. 11. 2026). Záväzné je znenie zverejnené súdom.




